CATL lover elbil-opladning på under fire minutter

CATL har netop løftet sløret for en ny generation LFP-batterier, der ifølge selskabet kan lade fra 10 til 80 procent på bare 3 minutter og 44 sekunder. Hvis tallene holder i virkeligheden, er det ikke bare en teknisk milepæl. Det er et varsel om, hvor hurtigt kinesiske batteriproducenter flytter grænsen for, hvad elbiler kan.

CATL præsenterede mandag den tredje generation af Shenxing-batteriet ved et arrangement i Beijing. Det nye batteri er baseret på LFP-kemi, som normalt forbindes med lavere pris og høj sikkerhed, men ikke nødvendigvis med de mest ekstreme ladehastigheder. Netop derfor vækker lanceringen opsigt, at batteriet kan gå fra 10 til 35 procent på ét minut, fra 10 til 80 procent på 3 minutter og 44 sekunder og fra 10 til 98 procent på 6 minutter og 27 sekunder.

Det er voldsomt hurtigt. Så hurtigt, at benzin- og dieselbiler ikke længere kan regne med at have en åbenlys fordel, når det gælder tiden ved “pumpen”. I hvert fald ikke på papiret. For selv om de nye tal er imponerende, er det stadig værd at huske, at de kommer fra producentens egen præsentation, og at vi endnu ikke har set uafhængige test under europæiske forhold.

CATL går forbi BYD og Geely på tid

Lanceringen kommer få uger efter, at både BYD og Geely har vist ekstremt hurtige batteri- og ladeløsninger frem. BYD har meldt ud, at deres nyeste Blade Battery 2.0 kan lade fra 10 til 97 procent på 9 minutter, mens Geely tidligere i april oplyste, at deres Golden Brick-batteri klarer 10 til 97 procent på 8 minutter og 42 sekunder. Med CATL’s nye tal rykker barren endnu en gang.

CATL nøjes ikke med at tale om fart. Selskabet hævder også, at batteriet bevarer mere end 90 procent af sin oprindelige kapacitet efter 1.000 ultrahurtige ladecyklusser. Hurtig opladning mødes ellers ofte med bekymring for øget batterislitage.

Samtidig lover CATL, at batteriet også er markant bedre i kulde. Ifølge selskabet kan det lade fra 20 til 98 procent på omkring 9 minutter ved minus 30 grader. Det sker blandt andet ved hjælp af en selvopvarmende pulsteknologi, der skal varme batteriet hurtigere op end mere traditionelle løsninger. CATL siger også, at en ny køleteknologi kan forbedre effektiviteten med 20 procent.

Det store spørgsmål er stadig det samme

Det mest afgørende spørgsmål er nu ikke, om CATL kan lave batteriet. Det er, hvor hurtigt teknologien kan komme ud i biler, og om ladeinfrastrukturen kan følge med. CATL har endnu ikke offentliggjort alle tekniske detaljer om spænding og maksimal ladeeffekt, men selskabet omtaler batteriet som svarende til 10C med en peak på 15C. Det peger mod en batteripakke, der er bygget til ekstremt høj effekt og derfor kræver ladestandere, der også kan levere varen.

Der er stadig et stykke fra præsentation til hverdag. Men udviklingen går i øjeblikket så hurtigt, at den klassiske kritik af elbiler — at opladning tager for lang tid — er under voldsomt pres. Og hvis CATL’s nye Shenxing-batteri finder vej til serieproducerede biler i stor skala, kan det blive endnu sværere for de etablerede bilproducenter at forklare, hvorfor deres egne modeller stadig skal bruge markant længere tid ved laderen.

CATL lover elbil-opladning på under fire minutter